Пульсарлар
Пульсарлар (англисче Pulsars, Pulsating Sources of Radioemission – радио нурлануунун пульсациялоочу булагы деген сөздөрдөн кыскартылганы) – импульстуу электр-магнитик нурлануунун космостук булагы. Алгач 1967-жылы англиялык радиоастроном Э. Хьюиштин тобу ачкан. Пульсарлардын импульстары мезгил-мезгили менен секунданын бир нече жүз үлүшүнөн секундага чейин өтө жогорку тактыкта кайталанып турат. Көпчүлүк пульсарлар, метрдик толкундан сантиметрдик толкунга чейинки радиодиапазондо нурланат. Краб сымал тумандуулуктагы пульсарлардын нурлануусу оптикалык, рентгендик жана гамма-диапазондо болот. Азыркы учурда 300гө жакын радио- пульсарлар белгилүү. Алардын нурлануусу кууш конусту пайда кылуучу активдүү облусу бар тез айланма нейтрон жылдыздардыкы менен бирдей. Пульсарлардын табияты азырынча толук изилдене элек, бирок илимпоздор аларды күчтүү магнит талаасы бар, айлануучу нейтрон жылдыздары деп болжолдошот. 
 Терминдер жана түшүнүктөр

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9